
Betegtájékoztató: Információk a felhasználó számára
Rhinathiol Tusso 100 mg tabletta
prenoxdiazin-hidroklorid
· Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mely az Ön számára fontos információkat tartalmaz.
· Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje. Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon kezelőorvosához vagy gyógyszerészéhez. 

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik.
· Feltétlenül tájékoztassa kezelőorvosát, ha tünetei 7 napon belül nem enyhülnek, vagy éppen súlyosbodnak.

A betegtájékoztató tartalma:

1.
Milyen típusú gyógyszer a Rhinathiol Tusso és milyen betegségek esetén alkalmazható?

2.
Tudnivalók a Rhinathiol Tusso alkalmazása előtt

3.
Hogyan kell alkalmazni a Rhinathiol Tusso-t?

4.
Lehetséges mellékhatások

5.
Hogyan kell a Rhinathiol Tusso-t tárolni?

6.
A csomagolás tartalma és egyéb információk

1.
Milyen típusú gyógyszer a Rhinathiol Tusso és milyen betegségek esetén alkalmazható?

A Rhinatiol Tusso tabletta köpetürítéssel nem kísért (száraz) köhögés csillapítására szolgáló készítmény. A Rhinathiol Tusso hatóanyaga a prenoxdiazin-hidroklorid, egy köhögéscsillapító hatású vegyület, mely hatását az alábbi módon fejti ki:

1. helyi érzéstelenítő hatásának köszönhetően,
2. hörgőtágító hatásán keresztül,
3. a légzőközpont működésének kismértékű csökkentése révén (ugyanakkor a légzést nem gátolja).
Ezen felül könnyíti a légzést és a köpet mennyiségét is befolyásolja. Köhögéscsillapító hatása 3-4 órán át tart. Az alábbi állapotokban alkalmazható:

· bármilyen eredetű heveny vagy idült, elsősorban száraz (váladékképződés nélküli) köhögés,

· a légzés és a gázcsere zavaraival járó betegségeket kísérő köhögés,
· a hörgők eszközös vizsgálatának (bronhoszkópia, bronhográfia) előkészítése során a köhögés elfojtására.

2.
Tudnivalók a Rhinathiol Tusso tabletta alkalmazása előtt
Ne szedje a Rhinathiol Tusso tablettát
· ha allergiás a hatóanyagra (prenoxdiazin-hidroklorid) vagy a gyógyszer (6. pontban felsorolt) bármely egyéb összetevőjére,

· nagymértékű köpetürítéssel kísért (ún. produktív) köhögés esetén,

· műtét után, különösen, ha az általános érzéstelenítés altatógáz használatával történt.

Figyelmeztetések és óvintézkedések

A Rhinathiol Tusso szedése előtt beszéljen kezelőorvosával vagy gyógyszerészével.

Tájékoztassa kezelőorvosát, amennyiben a következők Önre vonatkoznak:

· Légúti betegsége nehezen ürülő, sűrű légúti váladék képződésével jár együtt, mivel ebben az esetben köptető, illetve nyákoldó adására is szükség lehet.

· A száj nyálkahártyáján múló zsibbadást vagy érzéketlenséget észlel. Ilyen érzést a hosszú időn át a szájnyálkahártyán tartózkodó tabletta válthat ki. Emiatt a tablettát egészben kell lenyelni, nem szabad szétrágni, vagy porítani.

· Ha cukorbetegségben szenved. Lásd „A Rhinathiol Tusso laktózt tartalmaz” pontot.

Egyéb gyógyszerek és a Rhinathiol Tusso
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Nem állnak adatok rendelkezésre arra vonatkozóan, hogy a Rhinathiol Tusso tabletta más gyógyszerekkel kölcsönhatásba lépne.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.

Bár magzatkárosító hatásra a legkisebb gyanú sem merült fel, ennek ellenére terhesség esetén, ill. szoptatás időszakában csak orvosi utasításra alkalmazható.

A készítmény hatásai a gépjárművezetéshez és a gépek kezeléséhez szükséges képességekre

A készítmény magasabb dózisban ronthatja az éberséget, ezért magas dózisok alkalmazása során a kezelőorvosnak kell elbírálni a gépjárművezetésre és a gépek kezelésére vonatkozó korlátozást vagy tilalmat.

A Rhinathiol Tusso tabletta laktózt tartalmaz
Cukorbetegség esetén figyelembe kell venni, hogy egy tabletta 38 mg laktózt (tejcukor) tartalmaz.

Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

3.
Hogyan kell szedni a Rhinathiol Tusso-t?

A gyógyszert mindig a kezelőorvosa vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A tablettát egészben kell lenyelni, mert szétrágása, porítása a száj nyálkahártyáján múló zsibbadást, érzéketlenséget válthat ki.

Az egyszeri maximális adagja gyermekeknek fél tabletta, felnőtteknek 3 tabletta.

A napi maximális adagja gyermekeknek 2 tabletta, felnőtteknek 9 tabletta.

Amennyiben az orvos másképp nem rendeli, a Rhinatiol Tusso tabletta ajánlott adagja:

Felnőttek:
· Naponta 3-4-szer 1 tabletta (3-4-szer 100 mg).

Súlyosabb esetben az adag:

· Naponta 3-4-szer 2 tablettára (3-4-szer 200 mg-ra),

· vagy 3-szor 3 tablettára (3-szor 300 mg-ra) is emelhető.

Alkalmazása gyermekeknél és serdülőknél (1 és 14 éves kor között):

Ajánlott adagja a gyermek életkorának és a testtömegének megfelelően arányosan kevesebb: 

· Naponta 3-4-szer negyed, vagy fél tabletta (3-4-szer 25-50 mg).

· 1 és 6 éves kor között, illetve 10-20 kg testtömeg között naponta 3-szor fél tabletta (3-szor 50 mg).

· 6 és 14 éves kor között, illetve 20 kg testtömeg felett naponta 3-4-szer fél tabletta (3-4-szer 50 mg).

A tabletta vágóeszköz segítségével felezhető, ill. negyedelhető.

Hörgővizsgálat előkészítéséhez: csak orvosi javaslatra, az orvos által előírt adagban szabad alkalmazni.

Ha a készítmény alkalmazása során hatását túlzottan erősnek érzi, vagy a készítmény csekély hatásúnak bizonyul, forduljon kezelőorvosához vagy gyógyszerészéhez.

Ha az előírtnál több Rhinathiol Tusso tablettát vett be

Nyugtató hatás és fáradékonyság jelentkezhet a terápiás dózisnál nagyobb adagok alkalmazása esetén a bevételt követő néhány órán belül. Túladagolás esetén értesítse kezelőorvosát.

Ha elfelejtette bevenni a Rhinathiol Tusso tablettát
Ne vegyen be kétszeres adagot a kihagyott adag pótlására, mert ezzel nem pótolja a kiesett mennyiséget, viszont a túladagolás veszélyének tenné ki magát. Folytassa a gyógyszer szedését a szokásos adagolás szerint.

Ha bármilyen további kérdése van a készítmény alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek:

A Rhinatiol Tusso tabletta alkalmazása során ritkán előfordulhatnak allergiás reakciók (pl. könnyező, viszkető szem, viszkető bőr, tüsszögés, bőrkiütés), illetve hőrgőgörcs (nem ismert gyakoriságú mellékhatás).

Ilyen esetekben hagyja abba a gyógyszer szedését, és forduljon kezelőorvosához.
Egyéb mellékhatások

Ritka (1000 betegből legfeljebb 1-nél léphet fel):

· száj- és torokszárazság,

Nem ismert gyakoriságú mellékhatások (a rendelkezésre álló adatok alapján nem állapítható meg):

· gyomorfájás, székrekedés, melyek az étkezések során szűnnek. 

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5. Hogyan kell a Rhinathiol Tusso-t tárolni?

A gyógyszer gyermekektől elzárva tartandó!

Legfeljebb 25oC-on tárolandó.

A dobozon feltüntetett lejárati idő (Felhasználható: ) után ne szedje a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Rhinathiol Tusso?
· A készítmény hatóanyaga 100,00 mg prenoxdiazin-hidroklorid tablettánként.

· Egyéb összetevők: glicerin, magnézium-sztearát, talkum, povidon, kukoricakeményítő, laktóz‑monohidrát (38,0 mg).

Milyen a Rhinathiol Tusso külleme és mit tartalmaz a csomagolás?
Tabletta: csaknem fehér, lapos felületű, metszett élű tabletták, egyik oldalukon kereszt alakú bemetszéssel. A tabletta vágóeszköz segítségével egyenlő adagokra osztható.
20 db tabletta színtelen, átlátszó PVC/Al buborékcsomagolásban és dobozban

